Vyf sterf in trompop botsingArgieffoto Vyf mense is dood en talle beseer nadat twee passasiersvoertuie Maandag in KwaZulu-Natal gebots het. Volgens die provinsie se departement van vervoer en gemeenskapsveiligheid, het ŉ bus en ŉ minbustaxi mekaar omstreeks 01:00 naby Empangeni, wes van Richardsbaai, reg van voor getref. “Die oorledenes en 10 mense wat beseer is, was almal insittendes van die taxi. Die taxi was onderweg van Pietermaritzburg na Empangeni. Die taxi se bestuurder is onder dié wat dood is,” het Mluleki Mntungwa, ŉ woordvoerder van die departement, gesê. Die 10 beseerdes is na die Ngwelezana-hospitaal in Empangeni geneem vir behandeling. Die departement het ŉ beroep op die publiek gedoen om geduldig te wees terwyl die polisie die presiese oorsaak van die ongeluk ondersoek.